### NN 67/2022 (10.6.2022.), Odluka o naknadi za razvoj trgovačkog društva Vinkovački vodovod i kanalizacija d.o.o., Vinkovci

Vinkovački vodovod i kanalizacija d.o.o.

1006

Na temelju članka 52. Zakona o financiranju vodnoga gospodarstva (»Narodne novine«, br. 153/09, 90/11, 56/13, 154/14, 119/15, 120/16, 127/17 i 66/19) i članka 23. stavka 1. postavka 4. Zakona o vodnim uslugama (»Narodne novine«, 66/19), Skupština trgovačkog društva Vinkovački vodovod i kanalizacija d.o.o. na sjednici održanoj 6. lipnja 2022. dvostrukom većinom glasova u skladu s člankom 24. Zakona o vodnim uslugama, donijela je

ODLUKU

O NAKNADI ZA RAZVOJ

Članak 1.

Na području pružanja vodnih usluga Vinkovačkog vodovoda i kanalizacije d.o.o. (dalje u tekstu: javni isporučitelj vodnih usluga) koje čine područja: Grad Vinkovci, Grad Otok (naselja: Otok i Komljetinci), Općina Ivankovo (naselja: Ivankovo, Retkovci i Prkovci), Općina Nuštar (naselja: Nuštar, Cerić i Marinci), Općina Stari Mikanovci (naselja: Stari Mikanovci i Novi Mikanovci), Općina Stari Jankovci (naselja: Stari Jankovci, Novi Jankovci, Slakovci, Orolik, i Srijemske Laze), Općina Andrijaševci (naselja: Andrijaševci i Rokovci), Općina Nijemci (naselja: Nijemci, Đeletovci, Banovci, Vinkovački Banovci, Donje Novo Selo, Podgrađe, Apševci i Lipovac), Općina Tovarnik (naselja: Tovarnik i Ilača), Općina Jarmina (naselje Jarmina), Općina Tordinci (naselja: Tordinci, Antin, Mlaka Antinska i Korođ), Općina Privlaka (naselje Privlaka), Općina Vođinci (naselje Vođinci), Općina Markušica (naselja: Markušica, Gaboš, Ostrovo, Podrinje i Karadžićevo), Općina Cerna (naselja: Cerna i Šiškovci), Općina Babina Greda (naselje Babina Greda), Općina Vrbanja (naselja: Vrbanja, Soljani i Strošinci) plaća se naknada za razvoj.

Članak 2.

Obveznik naknade za razvoj je korisnik vodne usluge javne vodoopskrbe i javne odvodnje.

Članak 3.

Osnovica naknade za razvoj je kubični metar (m3) isporučene vodne usluge javne vodoopskrbe, odnosno isporučene usluge javne odvodnje i pročišćavanja otpadnih voda.

Članak 4.

Naknada za razvoj uvodi se u jednakoj visini na uslužnom području, i iznosi 2,00 kune po osnovici iz stavka 3. ove Odluke (kn/m3).

Članak 5.

Naknada za razvoj iz ove Odluke obračunava se putem računa za vodnu uslugu, na kojima se zasebno iskazuje.

Naknada za razvoj plaća se u rokovima dospijeća cijene vodne usluge po računima za vodnu uslugu.

Članak 6.

Javni isporučitelj vodnih usluga u obvezi je prikupljena sredstva naknade za razvoj evidentirati u svojim poslovnim knjigama za svaku jedinicu lokalne samouprave zasebno.

Članak 7.

Prihodi od naknade za razvoj koriste se za financiranje gradnje komunalnih vodnih građevina sukladno Planu gradnje komunalnih vodnih građevina za razdoblje 2022. – 2025. koji je objavljen na internetskoj stranici www.vvk.hr.

Pod izdacima gradnje komunalnih vodnih građevina treba podrazumijevati sve izdatke koji su nužni da se pripremi, provede i pusti u uporabu projekt gradnje komunalnih vodnih građevina (CAPEX), što uključuje, ali nije ograničeno na: izradu predstudije izvodljivosti projekta, studije izvodljivosti projekta, ocjene o potrebi procjene, studije utjecaja na okoliš, studije utjecaja na prirodu, djelatnosti prethodnih istraživanja (utvrđivanje uvjeta za građenje, utvrđivanje stanja materijala i građevine te uređaja i instalacija u odnosu na ispunjavanje temeljnih zahtjeva za građevinu)izradu idejnog, glavnog i provedbenog projekta i drugih poslova projektiranja, ishođenje potrebnih upravnih dozvola i drugih upravnih akata (lokacijske, građevinske, uporabne i dr.), ishođenja posebnih uvjeta za građenje, provedbe postupaka javnih nabava, provedbe postupaka otkupa i izvlaštenja te drugog rješavanja imovinsko-pravnih odnosa, provedbe geodetskih poslova, građenja, nadzora nad građenjem, upravljanje projektom gradnje, djelatnosti ispitivanja materijala, određenih dijelova ili cijele građevine, troškove testiranja i probnoga pogona, troškove pravnih postupaka u vezi s prethodnim poslovima.

Kod zajedničkog financiranja projekata od važnosti za više jedinica lokalne samouprave, udio u sufinanciranju pojedine jedinice lokalne samouprave određivat će se po kriteriju broja priključaka na javnu vodoopskrbu po pojedinoj jedinici lokalne samouprave, dok će ostala sredstva biti utrošena za dijelove sustava javne vodoopskrbe ili/i sustava javne odvodnje koji služe isključivo korisnicima na području jedinice lokalne samouprave.

Članak 8.

Javni isporučitelj vodnih usluga dužan je podnositi godišnje izvješće o obračunatim, naplaćenim i utrošenim sredstvima naknade za razvoj Skupštini Društva.

Skupština javnog isporučitelja vodnih usluga obavlja nadzor nad obračunom, naplatom i trošenjem naknade za razvoj na temelju dostavljenih izvješća iz prethodnog stavka.

Članak 9.

Stupanjem na snagu ove Odluke, prestaju važiti:

1. Odluka o naknadi za razvoj na vodoopskrbnom području grada Vinkovaca od 18. prosinca 2018. g.;

2. Odluka o naknadi za razvoj Općine Jarmina od 14. travnja 2014. g.;

3. Odluka o naknadi za razvoj na području grada Otoka od 24. siječnja 2022. g.;

4. Odluka o naknadi za razvoj na području općine Cerna od 24. siječnja 2022. g.;

5. Odluka o naknadi za razvoj na području općine Ivankovo od 24. siječnja 2022. g.

Članak 10.

Neutrošena sredstva naknade za razvoj prikupljena do stupanja na snagu ove Odluke koriste se u skladu s člankom 7. ove Odluke.

Članak 11.

Ova Odluka objavljuje se u »Narodnim novinama« i stupa na snagu 1. srpnja 2022. godine.

Vinkovci, 6. lipnja 2022.

Predsjednik Skupštine
 Vinkovačkog vodovoda i kanalizacije d.o.o.
 Ivan Bosančić, mag. oec., v. r.